E. Angyalová, poslankyňa: (2005-12-15):
Dovoľte mi vyjadriť sa, kolegovia, k návrhu zákona, ktorý predložil kolega Ondriaš. Predkladá ho už druhýkrát v tomto parlamente a rovnako ako v tom prípade, aj v tomto prípade sme sa rozhodli v Smere ho podporiť napriek veciam, ktoré poviem teraz. Chcem vám povedať, pán kolega, že považujem za veľmi dobré, že javíte vôľu riešiť tento problém, pretože invalidov je naozaj niekoľko stotisíc na Slovensku. Naozaj ich situácia aj v tomto volebnom období, aspoň určitých skupín tých invalidov, sa zhoršila. V tomto volebnom období boli prijaté nástroje, ktoré boli väčšinou vo vzťahu k nim represívne, či už si vezmeme do úvahy situáciu, ktorá sa nachádza dnes napríklad v okruhu baníkov, určite viete, o ktorý okruh ľudí ide, alebo keď sa bavíme o tej spornej prílohe, ktorá umožňuje v istých prípadoch rozhodovať o tom, že niekto bol invalidný, nič sa nezmenilo, aj ostával, zrazu invalidný podľa nového zákona už nie je. Keď si zoberieme problém konštituovania posudkových komisií, ktoré rozhodujú o invalidoch a o invalidite a problém rozhodovania, ktorý vieme, že tam nie je úplne doriešený, keď si zoberieme v podstate nevhodné časové limity na nákup niektorých pomôcok, hej, za všetko spomeniem napríklad, že len raz za desať rokov si môžete kúpiť batériu do invalidného vozíka, pričom je očividné, že ona sa vyšťaví zhruba po troch až piatich rokoch, v niektorých prípadoch aj skôr, hej, to sú všetko veci, o ktorých vieme, sú to jednotlivosti alebo vážnejšie veci a myslím si, že je dôležité zaoberať sa invalidmi. Aj my v Smere si uvedomujeme, že táto skupina stráda a treba sa jej venovať, no a jedným z problémov, ktorým čelí táto skupina, je aj zamestnávanie a problém toho, ako sa vlastne v tejto ekonomike môžu zamestnať. Na druhej strane ale je fakt, že si úprimne nemyslím, že represia zamestnávateľov je spôsob, ktorým môžeme zvýšiť zamestnateľnosť našich invalidných spoluobčanov. Chcem povedať, istým spôsobom toto je prvá drobná výhrada, ktorú k návrhu zákona mám, napriek tomu, že ešte raz podporíme tento návrh, a to je ten paragraf, ktorý hovorí o zvýšení pokuty za to, že nezamestnávate dostatočný počet zamestnancov, ale, samozrejme, sú tam aj dva paragrafy, ktoré, naopak, motivujú zamestnávateľov zamestnávať takýchto spoluobčanov. Fakt je ale, že sa tam, podľa môjho názoru, nachádzajú aj legislatívne problémy, pretože návrhy, ktoré ste uviedli, majú širšie dopady, a to, že sa zmenia iba v týchto paragrafoch, to znenie, znamená, že jednoducho niektoré väzby budú nevykonateľné alebo budú v nesúlade a bude sporné, ako sa vlastne zákon má vykladať. Myslím si ale na druhej strane, že má zmysel, a ešte raz preto podporíme návrh, že má zmysel predsa len sa pokúsiť posunúť novelu do druhého čítania, lebo si viem predstaviť, že by mohlo dôjsť k takým zmenám, ktoré aspoň niektoré z týchto problémov, ktoré ste načrtli, zo štyroch vecí, ktoré ste navrhli, by mohlo spraviť aj realizovateľným v praxi aj z hľadiska legislatívy. V každom prípade si ale myslím, že na to, aby sme zamestnávali, aby sme umožnili to, že sa viac budú schopní zamestnať naši invalidní spoluobčania, spočíva v komplexe veci. A myslím si, že by bolo veľmi dobré, keby aktívnou politikou trhu práce sa osobitne  vyčlenili silné programy, mechanizmy, vyslovene by to bolo separátny segment, ktorým by sa aktívna politika trhu práce zaoberala, pretože sa ukázalo pri iných skupinách občanov, že má zmysel skôr podporovať zamestnávateľa, aby zobral nejaký typ znevýhodneného uchádzača, než aby represiou ho nútil, aby takého občana prijal, lebo si, bohužiaľ, myslím, že 99 percent firiem síce so šomraním, ale radšej zaplatia, aj keby sa tá pokuta hneď zvýšila. A proste nebude riešiť svoje podmienky, čo sa týka pracovných podmienok, čo sa týka náplne práce, čo sa týka rôznej administratívy, ktorá je zvýšená ohľadom týchto ľudí, skrátka súkromný sektor sa takto správa, a apriorne proste riešiť túto situáciu represiou a zvyšovaním pokút si nemyslím, že v konečnom dôsledku povedie k tomu, čo chceme, aby sa tí ľudia naozaj zamestnali. Ale chcem povedať, že si nemyslím, že táto vláda v tomto volebnom období sa dostatočným spôsobom zaoberala tým, aby sa zvyšovala zamestnateľnosť týchto ľudí, a myslím si, že by bolo naozaj dobré, keby vznikali nové nástroje a keby to bola osobitná kategória, ktorej by sme sa venovali. Toľko, ďakujem pekne za pozornosť.